**597. stjórnarfundur BSE haldinn í Búgarði 23.4.2024 kl. 9.45**

Mættir á fundinn: Birgir H. Arason formaður, Aðalsteinn H. Hreinsson, Hákon B. Harðarson og Agnar Þór Magnússon. Gestur J. Jensson átti ekki heimangengt. Báðir varamenn einnig mættir, þeir Baldur H. Benjamínsson og Karl Ingi Atlason. Framkv.stjóri ritaði fundargerð.

1. Í upphafi fundar var Agnar Þór í Garðshorni á Þelamörk boðinn velkominn í stjórn og Guðmundi Sturlusyni þökkuð góð störf í stjórn síðastliðin 12 ár.
2. **Héraðsdýralæknir Sif Sigurðardóttir kom á fundinn.**Óskað var eftir við Sif Sigurðardóttur sem skipuð var héraðsdýralæknir í Norðaustur umdæmi nú í vetur, að hún mætti á fundinn til að skapa tengsl og að fá að heyra hverjir væru áherslu þættir hennar í samskiptum við bændur og á móti að heyra hlið bænda vegna samskipta við MAST. Einnig komu á fundinn til að taka þátt í umræðum Linda Margrét og Guðrún Hildur ráðunautar hjá RML.  
   Margir þættir komu til umræðu á fundinum s.s. mikilvægi góðra samskipta beggja aðila, þ.e. bænda og starfsfólks Mast. Rætt um smákálfaslátrun, en þar ber nokkuð á að kálfar séu sendir til slátrunar með merki án þess að búið sé að skrá það í skýrsluhaldið þannig að rekjanleiki gripsins er ekki til staðar.   
   Einnig var rætt um einstaklingsmerkingar og örmerkingar á gripum. Í umræðum um merkingar gripa var lagt til af formanni að stofnaður verði vinnuhópur sem hafi að markmiði endurbætur á reglum þar um. Í hópnum verði fulltrúar frá MAST (Freydís Dana), BSE (SBH), RML (Linda Margrét) og SAFL (fulltrúi sláturleyfishafa). Haft verði til hliðsjónar hverjar áherslur hafa verið í tillögum sem samþykktar hafa verið á aðalfundum búgreinaráða BÍ um einstaklingsmerkingar gripa.   
   Sif hvatti til þess að ef vitað er um óeðlilega meðferð eða aðbúnað dýra sé bendingahnappur um athugasemdir á síðunni hjá Mast þar sem er ekki hægt að rekja hvaðan ábending kemur. Mikilvægt sé að tilkynna um vandamál áður en í algjört óefni sé komið þannig að búfé hljóti ekki skaða af.  
   Héraðsdýralæknir tók fram að þegar um vandamál við búfjárhald væri að ræða sem ætti rætur að rekja til andlegrar vanheilsu bænda væri leitað til félagþjónustu sveitarfélaga.  
   Gestir fundarins yfirgáfu fundinn um kl. 11.30.
3. **Farið yfir afgreiðslu mála frá aðalfundi.** Fundargerð aðalfundar hefur verið send stjórnarmönnum sem ekki hafa gert athugasemdir.   
   Framkv.stjóri skýrði afgreiðslu annarra tillagna. Tillaga um stuðning við breytingar á búvörulögum var send og birt í Vikudegi og kemur væntanlega í næsta Bændablaði. Tillaga um vexti send til stjórnar BÍ og tillaga um hagstæð lánakjör þar sem veð er í landi til matvælaframleiðslu, send til Byggðastofnunar.

Fleira ekki gert og fundi slitið kl. 12  
SBH